Okresná prokuratúra Námestovo 
Hviezdoslavovo námestie 213, 029 01 Námestovo 	

Sp. zn. : Pv 120/14/5507	Námestovo, 16.4.2014
EEČ : 2-41-47-2014

U Z N E S E N I E

Trestná vec:	obvinený XXXXX  
Prečin:	Zatajenie veci podľa § 236 odsek 1 Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátor Okresnej prokuratúry Námestovo
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
pre prečin zatajenia veci podľa § 236 ods. 1 Trestného zákona na tom skutkovom základe, že dňa 18.12.2013 v čase okolo 14.20 hod. v obci Zuberec na parkovisku pred budovou vrátnice družstva, na zemi pri zaparkovanom osobnom motorovom vozidle značky Škoda Fabia, bielej farby, EV. Č. XXXXX, našiel mobilný telefón iPhone 5, White, IMEI: 013625005316988, ktorý si ponechal pre vlastnú potrebu v úmysle užívať ho, čím spoločnosti XXXXX, s.r.o. so sídlom XXXXX č. 262, IČO: XXXXX spôsobil škodu vo výške 689,- €

Podľa §216 odsek 2 Trestného poriadku je určená obvinenému skúšobná doba v trvaní 15 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka OO PZ Tvrdošín pod sp. zn. ČVS:ORP-122/TV-DK-2014 zo dňa 29.01.2014 bolo postupom podľa ust. § 199 ods. 1 Trestného poriadku začaté trestné stíhanie vo veci prečinu zatajenia veci podľa § 236 ods. 1 Trestného zákona a následne dňa 30.01.2014 bolo podľa § 206 ods. 1 Trestného poriadku vznesené obvinenie XXXXX, pre prečin zatajenia veci podľa § 236 ods. 1 Trestného zákona, na tom skutkovom základe ako je uvedené vo výrokovej časti predmetného uznesenia.

V zmysle § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak:
 a/ vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 
b/ nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu, a  
c/ vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

V rámci prípravného konania sa obvinený XXXXX k spáchanému činu priznal, uviedol, že si je vedomý protiprávneho konania a vyjadril ľútosť nad svojim konaním. Zároveň dal súhlas na podmienečné  zastavenie trestného stíhania. 

Pokiaľ ide o náhradu škody, tak splnomocnenec poškodenej spoločnosti XXXXX, s.r.o. XXXXX si nárok na náhradu škody neuplatnila, pretože mobilný telefón zn. iPhone 5 white bol spoločnosti vrátený nepoškodený. 

Obvinený sa dopustil prečinu zatajenia veci podľa § 236 ods. 1 Trestného zákona, za ktoré možno uložiť trest odňatia slobody vo výmere až na 1 rok, t.j. horná hranica trestu odňatia slobody neprevyšuje sadzbu uvedenú v § 216 ods. 1 Trestného poriadku.

Obvinený XXXXX je živnostníkom, jeho príjem je vo výške 1.200 € mesačne. Pre priestupok doposiaľ riešený nebol. V registri trestov má jeden záznam, hľadí sa však na neho ako keby nebol odsúdený.

Vzhľadom na doterajší život obvineného XXXXX, ako i s poukazom na to, že sú splnené podmienky pre podmienečné zastavenie trestného stíhania v zmysle § 216 ods. 1 Trestného poriadku, možno považovať rozhodnutie o podmienečnom zastavení trestného stíhania obvineného za dostačujúce. 

Ďalej poukazujem na ustanovenie § 216 ods. 2 Trestného poriadku, podľa ktorého v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania. 

V zmysle § 216 ods. 2 Trestného poriadku bola obvinenému XXXXX určená skúšobná doba v trvaní 15 (pätnásť) mesiacov, ktorá začína právoplatnosťou uznesenia o podmienečnom zastavení trestného stíhania. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Michal Mravec
prokurátor